Eerik-Juhan Truuväli

Eerik-Juhan Truuväli (7. märts 1938 Pärnu – 25. juuni 2019) oli eesti jurist, ajaloolane, Tartu Ülikooli Õigusinstituudi õigusteooria erakorraline professor. Aastatel 1993–2000 oli ta Eesti Vabariigi õiguskantsler.

 Elukäik 
Eerik-Juhan Truuväli lõpetas 1957. aastal Viljandi 1. Keskkooli ja õppis Tartu Riikliku Ülikooli õigusteaduskonnas. Lõpetas Tartu Riikliku Ülikooli 1962. aastal ja kaitses diplomitöö "Tööstuse ja ehitustegevuse juhtimise ümberkorraldamise küsimusi" (juhendaja Ilo Sildmäe).

1960–1962 oli Eerik-Juhan Truuväli Nõukogude Eesti ideoloogiatöötaja, töötades ELKNÜ TRÜ komitee palgalise sekretärina, 1962–1963 Eestimaa Kommunistliku Partei Tartu Rajoonikomitee osakonnajuhataja asetäitjana. Aastatel 1961–1991 oli Eerik-Juhan Truuväli NLKP liige. 1963–1966 teadustööl, olles Tartu Riikliku Ülikooli aspirant. 1966–1967 TRÜ riigi ja õiguse teooria ja ajaloo kateedris assistent; 1967–1970 samas kateedris vanemõpetaja; 1970–1977 samas kateedris dotsent. 1977–1979 teadur TRÜ kõrgkooli kompleksse uurimise laboris (vanemteadur). 1979–1990 ENSV Teaduste Akadeemia Ajalooinstituudis: vanemteadur 1979–1985, teadusdirektori kohusetäitja 1985–1986, teadussekretär 1986–1988 ja teadusdirektor 1988–1990. 1967. aastal kaitses TRÜs kandidaadiväitekirja "Kodanliku riigiaparaadi purustamine ja sotsialistliku riigiaparaadi loomine Eestis 1940/1941.a." (juhendaja Paul Vihalem).(TRÜ Õigus- ja majandusteaduskonna nõukogu ees kaitsesid väitekirju...- Nõukogude Õigus, 1967, nr. 4, lk. 231).

1988. aastast tegutses ta senisest enam õigusvaldkonnas, töötades täiskoormusega mitmel ametikohal nii Tartus kui ka Tallinnas. 1988–1991 Eesti NSV Ülemnõukogu Presiidiumi konstitutsioonikomisjoni liige; 1990–1092 Tartu Ülikooli õigusteaduskonna riigi ja õiguse teooria ja ajaloo kateedri juhataja ja dotsent. Oli 1989. aastal Eesti delegatsiooni ekspert läbirääkimistel NSV Liiduga.
pisi|Eerik-Juhan Truuvälja autogramm
1990. aastal sai Edgar Savisaare valitsuse initsiatiivil loodud uue Põhiseaduse eelnõu töörühma liige (koos Raivo Vare, Rein Langi, Märt Raski jt), mida juhtis ka Põhiseaduse Assamblee ajal justiitsminister Jüri Raidla. Pärast põhiseaduse eelnõu valmimist (nn Jüri Raidla töörühma projekt) tegutses sama töörühma koosseisus kui Põhiseadusliku Assamblee ekspertkomisjoni liige (1991–1992). Eesti Õiguskeskuse nõukogu liige (1993–2000), MTÜ Polis asutajaliige ja president (2004–2011). 

Aastast 1992–1998 Eesti Vabariigi Sisekaitseakadeemia (alates 1993 Riigikaitse Akadeemia) kateedrijuhataja ja -õppejõud, olles samal ajal Tartu Ülikooli õigusteaduskonna avaliku õiguse instituudi õppejõud. 1989–1993 oli ta Eesti Vabariigi Valimiskomisjoni esimees. President Lennart Meri esitas 1993. aastal Eerik-Juhan Truuväli õiguskantsleri kandidaadiks, mis tekitas parlamendis esindatud erakondades suuri vaidlusi, lõpuks ühe enamhäälega osutus E.-J. Truuväli siiski õiguskantsleriks valituks. Aastatel 1993–2000 oli Eerik-Juhan Truuväli õiguskantsler.Eesti sai õiguskantsleri. – Hommikuleht, 30. jaanuar 1993, lk.2; Hannes Rumm. Eerik-Juhan Truuväli üle noatera õiguskantsleriks: valitsusliit salajasel hääletamisel lõhki. – Postimees, 29. jaanuar 1993, lk. 1; Epp Alatalu. Leidus mees, kes luua murdis. – Õhtuleht, 2. veebruar 1993, lk. 5; Enn Oja. Mõtteid seoses Truuvälja valimisega õiguskantsleriks.- Eesti Aeg, 17. veebruar 1993, lk. 17; Õiguskantsler Eerik Truuväli alustab päeva konjakiga. – Post, 18. veebruar 1994, lk.1.

Eesti Vabariigi õiguskantslerina jätkas tööd õppejõuna, olles ühtlasi 1993–1997 Tartu Ülikooli avaliku õiguse instituudi dotsent, 1993–98 Riigikaitse Akadeemia õppejõud, 1997–2002 Sihtasutuse Õigusinstituut asutaja ja õppejõud (2000–2002 õppeprorektor ja avaliku õiguse osakonna juhataja). Pärast 2002. aastal SA Õigusinstituut üleminekut Tartu Ülikooli õigusteaduskonna koosseisu, 2002–2009 Tartu Ülikooli õigusteaduskonna avaliku õiguse instituudi erakorraline professor ja 2009–2010 samas külalisprofessor. 2001–2006 Vabariigi Presidendi poolt kokku kutsutud õigusekspertide komisjoni liige (2001–2006).

Eerik-Juhan Truuväli suri 25. juunil 2019 ja ta maeti 2. juulil 2019 MetsakalmistuleTallinna Metsakalmistu U, RK, 7.

 Teadustöid ja publikatsioone 
 Riigi ja õiguse teooria (kaasautorid Advig Kiris, P. Vihalem). I–II. Trt 1971, III (kaasautor P. Vihalem). Tln, 1975; 
 Oktoobrirevolutsioonist arenenud sotsialismi põhiseaduseni Eestis (koost, kaasautor). Tln, 1981; DIGARis - 
 Nõukogude Eesti riikliku korralduse ajaloost, Eesti NSV Teaduste Akadeemia Toimetised. Ühiskonnateaduste seeria. Köide 31, 1982, nr. 4, lk 349–365
 *Valimisõigus ja valimised Eestis 1917–1980. I–II. Tln, 1986; 
 1940. aasta Eestis. Dokumentide ja materjalide kogumik (koost, kaasautor, toim-koll-i liige). Tln, 1990 (vene k-s 1989); DIGARis - 
 Eesti Vabariigi Põhiseadus. Kommenteeritud väljaanne (kaasautor, toim-koll-i liige). Tln, 2002; 
 Põhiseaduse teel (koost, kaasautor). Tln, 2008.

Tunnustus
 2000 Riigivapi III klassi teenetemärk
 2001 Ida-Virumaa teenetemärk
 2006 Valgetähe II klassi teenetemärk
 2008 Tartu Ülikooli medal
 2010 Tartu Ülikooli aumärk
 Piirivalve Teeneteristi II järkhttp://www.epl.ee/news/eesti/piirivalve-teeneteristi-palvis-16-inimest.d?id=50831967

 Matias Coloniuse medal (Soome)
 Konstitutsioonikohtu medal (Prantsusmaa)

Viited

 Kirjandus 

TÜ BL I, 447; II, 193–194; EE 9, 536; 14, 551–552; 
Kes on kes Eesti poliitikas 1988– 1992. Tln, 1992, 68; 
Tartu Riikliku Ülikooli õppe-teaduskoosseisu biobibliograafianimestik 1944–1980. Tallinn: Valgus, 1987, lk. 447; 
Tartu Ülikooli õigusteaduskonna lõpetanute ja õigusteadust õpetanute nimekiri 1919–1989. Tartu: Eesti Akadeemiline Õigusteaduse Selts, 1989, lk. 39; 
Tartu Riikliku Ülikooli õigusteaduskonna lõpetanud 1945–1986. Tartu: Tartu Riiklik Ülikool, 1987, lk. 9; 
Terje Mikk. Tartu Riikliku Ülikooli õigusteaduskonnas kaitstud diplomitööd 1945–1990. Diplomitöö. Tartu: Tartu Ülikooli õigusteaduskond, 1992, lk. 79.

Kategooria:Eesti juristid
Kategooria:Õiguskantslerid
Kategooria:Tartu Ülikooli professorid
Kategooria:Eesti ajaloolased
Kategooria:Riigivapi III klassi teenetemärgi kavalerid
Kategooria:Valgetähe II klassi teenetemärgi kavalerid
Kategooria:Tartu Ülikooli õigusteaduskonna vilistlased‎
Kategooria:Metsakalmistule maetud
Kategooria:Sündinud 1938
Kategooria:Surnud 2019